ფრიდრიხ რატცელი
ფრიდრიხ რატცელი (გერმ. Friedrich Ratzel; დ. 30 აგვისტო 1844, კარლსრუე — გ. 9 აგვისტო 1904, ამერლანდი, ტბა შტარნბერგერზეეს სიახლოვეს) — გერმანელი გეოგრაფი, ეთნოლოგი, სოციოლოგი; ანთროპოგეოგრაფიის, გეოპოლიტიკის და დიფუზიონიზმის თეორიის დამაარსებელი. გერმანელი სწავლულის შეხედულებათა სისტემაზე იგრძნობა ფრანგი სოციოლოგის, სოციოლოგიის ფუძემდებლის ოგიუსტ კონტის გავლენა. კერძოდ, ისეთ თემებში, როგორიცაა, ევოლუციონიზმი, გეოგრაფიული გარემოს როლი ხალხის განვითარებაზე, სახელმწიფოებრიობა, დემოგრაფიული და კოსმიური ფაქტორების როლი პოლიტიკური სისტემების ფუნქციონირებაში, სახელმწიფოთა და ეთნოსთა ცხოვრება. კონტის გავლენა ჩანს ფრიდრიხ რატცელის შრომებშიː „დედამიწა და სამყარო. შედარებითი გეოგრაფია“ „ხალხთამცოდნეობა“ „პოლიტიკური გეოგრაფია“. ფრიდრიხ რატცელი იყო ლაიფციგის უნივერსიტეტის პროფესორი 1886 წლიდან.